《钱塘江观潮歌》
清代·杨知新

癸卯八月月既望，凤山门外来观潮。
始入蜿蜒仅一线，或断或续流漂摇。
须臾乘风立十丈，浪花飞激吴山椒。
势如雷霆发震怒，声如车骑腾喧嘈。
皎如银山驾两座，疾如骤雨倾崇朝。
红幡白马降荒忽，赑屃出没鱼龙骄。
地轴顿翻白日动，云气半晦青天高。
当日钱王意气豪，三千强弩曾亲操。
潮头忽向富阳落，至今箭铁沈洪涛。
我来正逢日卓午，汹涌直欲排云霄。
壮观一洗胸次隘，掉险跨越秦函崤。
忽忆南宋请降日，北兵骈集屯江皋。
宫中福人默虔祷，至诚或可回斗杓。
惊波疾卷一千里，百万性命轻鸿毛。
如何三日竟不至，天意毋乃亡南朝。
江山依旧尘劫换，慷慨吊古歌长谣。
日斜潮罢各归去，满林落叶风萧萧。

作者简介：（1765—1841）浙江归安人，字元鼎，一字拙园。嘉庆廪生。性强记，尤熟《明史稿》，几能背诵。所校雠书籍善本数十种。有《夙好斋诗文钞》。